b"\n_START_ARTICLE_\nPrograma Erasmus\n_START_SECTION_\nHist\xc3\xb2ria\n_START_PARAGRAPH_\nVa ser instaurat l'any 1987. L'any 1995, amb la fundaci\xc3\xb3 del programa S\xc3\xb2crates, va ser incorporat dins d'aquest. El 31 de desembre de 1999 el programa S\xc3\xb2crates va ser reempla\xc3\xa7at pel programa S\xc3\xb2crates II i, igualment, l'Erasmus en pass\xc3\xa0 a formar part. Posteriorment, va passar a integrar el Programa d'Aprenentatge Permanent (PAP, en angl\xc3\xa8s: Lifelong Learning Programme o LLP). Actualment es troba integrat en el Programa Erasmus Plus, que d\xc3\xb3na cabuda a tota una gamma de subprogrames similars per al foment de la mobilitat formativa._NEWLINE_L'objectiu del programa ERASMUS \xc3\xa9s fomentar la mobilitat acad\xc3\xa8mica, en l'\xc3\xa0mbit de l'ensenyament superior, tant de professors com d'estudiants entre els pa\xc3\xafsos que formen part de la Uni\xc3\xb3 Europea, la Uni\xc3\xb3 Econ\xc3\xb2mica Europea i, tamb\xc3\xa9, amb els pa\xc3\xafsos candidats com Turquia. Actualment en formen part 2.199 institucions d'ensenyan\xc3\xa7a superior distribu\xc3\xafdes en 31 pa\xc3\xafsos. _NEWLINE_Les \xc3\xbaltimes estad\xc3\xadstiques que el juliol de 2014 va publicar la Comissi\xc3\xb3 Europea sobre el programa Erasmus revelen que gaireb\xc3\xa9 270 000 estudiants, un nou r\xc3\xa8cord, han rebut una beca de la UE per estudiar o formar-se a l'estranger durant el curs 2012-2013. Estudiar a una altra universitat continua sent l'alternativa m\xc3\xa9s popular, per\xc3\xb2 val a dir que un de cada cinc estudiants (55 000) ha triat fer unes pr\xc3\xa0ctiques en una empresa estrangera. Durant el curs 2012-2013 les tres destinacions m\xc3\xa9s populars han estat Espanya, Alemanya i Fran\xc3\xa7a i els pa\xc3\xafsos que percentualment han enviat m\xc3\xa9s estudiants a l'estranger han estat Luxemburg, Liechtenstein, Finl\xc3\xa0ndia, Let\xc3\xb2nia i Espanya._NEWLINE_Durant els set propers anys (2014-2020) el nou programa Erasmus+ concedir\xc3\xa0 beques a quatre milions de persones, inclosos dos milions d'estudiants d'educaci\xc3\xb3 superior i 300000 membres del personal docent i no docent. Tamb\xc3\xa9 finan\xc3\xa7ar\xc3\xa0 135 000 intercanvis d'estudiants i de personal entre els pa\xc3\xafsos europeus i els nostres socis internacionals. El nou programa ampliat, que inclou r\xc3\xa8gims de mobilitat semblants als del programa Erasmus i s'adrecen a altres grups entre els quals cal esmentar els aprenents i els voluntaris, incideix m\xc3\xa9s en els ajuts ling\xc3\xbc\xc3\xadstics, en unes normes m\xc3\xa9s flexibles per poder obtenir una beca i en l'ajuda especial que s'hi inclou per a persones amb necessitats especials, amb discapacitats o procedents de medis socials desfavorits o de contrades llunyanes._NEWLINE_L'estrat\xc3\xa8gia de la Comissi\xc3\xb3 per modernitzar l'educaci\xc3\xb3 superior (IP/11/1043) insisteix en la necessitat d'oferir m\xc3\xa9s oportunitats als estudiants per adquirir noves compet\xc3\xa8ncies estudiant o formant-se a l'estranger. L'objectiu de la UE \xc3\xa9s que al final de la d\xc3\xa8cada s'hagin beneficiat de la mobilitat almenys el 20% dels estudiants. Actualment, estudien o es formen a l'estranger a l'entorn del 10% dels estudiants de la UE gr\xc3\xa0cies a les beques del programa Erasmus o a altres ajuts p\xc3\xbablics o privats. Vora del 5% reben una beca Erasmus. Abans, el programa Erasmus formava part del Programa d'Aprenentatge Permanent (2007-2013); hi participaven trenta-tres pa\xc3\xafsos: els Estats membres de la UE, Isl\xc3\xa0ndia, Liechtenstein, Noruega, Su\xc3\xafssa i Turquia. Erasmus+, el nou programa d'educaci\xc3\xb3, formaci\xc3\xb3, joventut i esports, s'ha engegat el mes de gener del 2014 i disposa d'un pressupost total de gaireb\xc3\xa9 15 000 milions d'euros per al per\xc3\xadode 2014-2020, \xc3\xa9s a dir, un 40% m\xc3\xa9s respecte del per\xc3\xadode anterior.\n_START_SECTION_\nBeca\n_START_PARAGRAPH_\nLes estad\xc3\xadstiques demostren que la beca mitjana del programa Erasmus, amb la qual es pot pagar una part del viatge i del cost que suposa viure a l'estranger, se situa en els 272 euros mensuals, la qual cosa representa un augment del 9% en relaci\xc3\xb3 a l'any anterior (250 euros). Alguns pa\xc3\xafsos complementen la beca Erasmus amb fons institucionals, regionals o nacionals._NEWLINE_El programa Erasmus no \xc3\xa9s nom\xc3\xa9s un programa d'intercanvi d'estudiants: durant el curs 2012-2013 m\xc3\xa9s de 52.600 membres del personal docent i no docent van rebre una beca per impartir classes o per formar-se a l'estranger. De l'experi\xc3\xa8ncia que adquireixen no nom\xc3\xa9s se'n beneficien les persones implicades, sin\xc3\xb3 tamb\xc3\xa9 la qualitat de la seva doc\xc3\xa8ncia i l'ensenyament en el seu centre d'educaci\xc3\xb3 superior un cop se'n hi tornen. A m\xc3\xa9s, tamb\xc3\xa9 han rebut una beca del programa Erasmus uns 500 membres del personal d'empreses, per impartir classes a centres d'educaci\xc3\xb3 superior a l'estranger, la qual cosa representa un increment de m\xc3\xa9s del 20% en relaci\xc3\xb3 a l'any passat; aix\xc3\xb2 demostra l'inter\xc3\xa8s creixent que hi ha a adaptar l'ensenyament i la formaci\xc3\xb3 a les necessitats del mercat de treball.\n_START_SECTION_\nImpacte\n_START_PARAGRAPH_\nUn estudi publicat el setembre de 2014 sobre l'impacte del programa d'intercanvi d'estudiants de la Uni\xc3\xb3 Europea Erasmus demostra que els graduats amb experi\xc3\xa8ncia internacional tenen m\xc3\xa9s possibilitats de trobar feina. D'altra banda, tenen la meitat de probabilitats de patir un atur de llarga durada en comparaci\xc3\xb3 amb els que mai no han estudiat o no han fet cap formaci\xc3\xb3 a l'estranger i, cinc anys despr\xc3\xa9s d'haver-se graduat, la seva taxa de desocupaci\xc3\xb3 \xc3\xa9s un 23% inferior. Aquest estudi, fet per experts independents, \xc3\xa9s el m\xc3\xa9s important de la seva mena i ha rebut gaireb\xc3\xa9 80 000 respostes d'estudiants i empreses a les enquestes. L'estudi demostra que el 92% dels empresaris, quan volen contractar alg\xc3\xba, busquen alguns dels trets de personalitat que promou el programa Erasmus, com ara la toler\xc3\xa0ncia, la confian\xc3\xa7a en un mateix, la capacitat per resoldre problemes, la curiositat, el saber quins s\xc3\xb3n els nostres punts forts i els nostres punts febles i la nostra fermesa d'esperit a l'hora de fer una entrevista de feina. Els tests fets abans i despr\xc3\xa9s que els estudiants hagin passat un per\xc3\xadode a l'estranger revelen que els estudiants del programa Erasmus obtenen una puntuaci\xc3\xb3 m\xc3\xa9s alta pel que fa a aquests trets de personalitat fins i tot abans d'haver comen\xc3\xa7at l'intercanvi; quan se'n tornen, el diferencial de puntuaci\xc3\xb3 pot arribar a ser fins i tot del 42% respecte de la resta d'estudiants._NEWLINE_Els estudiants que reben una beca Erasmus poden triar entre estudiar o fer un per\xc3\xadode de pr\xc3\xa0ctiques a l'estranger. L'informe posa de manifest que m\xc3\xa9s d'un ter\xc3\xa7 dels becaris del programa Erasmus troben feina a l'empresa on han fet les pr\xc3\xa0ctiques. Aquests becaris tamb\xc3\xa9 s\xc3\xb3n m\xc3\xa9s emprenedors que els que es queden en el seu pa\xc3\xads: un de cada deu ha creat la seva empresa i m\xc3\xa9s de tres de cada quatre tenen previst fer-ho o es plantegen aquesta possibilitat. Tamb\xc3\xa9 tenen m\xc3\xa9s possibilitats de progressar m\xc3\xa9s r\xc3\xa0pid en la seva carrera professional: segons el 64% dels empresaris, al personal amb experi\xc3\xa8ncia internacional tamb\xc3\xa9 se li d\xc3\xb3na m\xc3\xa9s responsabilitat professional. Segons l'estudi, el programa Erasmus no nom\xc3\xa9s millora les perspectives professionals, sin\xc3\xb3 que tamb\xc3\xa9 proporciona als estudiants m\xc3\xa9s amplitud de mires i m\xc3\xa9s capacitat d'establir relacions socials. El 40% ha canviat de feina o de pa\xc3\xads de resid\xc3\xa8ncia almenys una vegada despr\xc3\xa9s de la seva graduaci\xc3\xb3, gaireb\xc3\xa9 el doble que els que no han aprofitat les oportunitats de marxar a l'estranger durant els seus estudis. El 93% dels estudiants amb experi\xc3\xa8ncia internacional es veuen a ells mateixos vivint en un altre pa\xc3\xads en el futur, per\xc3\xb2 el percentatge baixa fins al 73% en el cas dels que han estudiat nom\xc3\xa9s en el seu pa\xc3\xads.\n_START_SECTION_\nPremis i reconeixements\n_START_PARAGRAPH_\nL'any 2004 li fou atorgat el Premi Pr\xc3\xadncep d'Ast\xc3\xbaries de Cooperaci\xc3\xb3 Internacional."